Puntu (puntuazioa)

Puntua ( . ) perpaus baten amaiera adierazteko erabiltzen den puntuazio zeinua da.

Puntuaren ostean lerro-jauzia edo paragrafo aldaketa baldin badator, puntu eta aparte deitzen zaio, eta kontrako kasuan, lerro-jauzirik ez badago, puntu eta jarrai deitzen zaio. Perpausaren bukaera izanagatik, izenburu, atalburu, goiburu eta abarrak bukaerako punturik gabe idaztea da ohitura.

Honez gain, puntuak baditu beste zenbait erabilpen:
 Laburdurak adierazteko. Adibidez: etab. eta abar adierazteko.
 Inizialak adierazteko puntua erabiltzen da. Ez, ordea, siglak eta akronimoak adierazteko. Adibidez: A. Etxeberriak EIZIEn egiten du lan.
 Euskaraz, ordinala adierazteko ere erabiltzen da: Gaurko lasterketan 5. (edo bosgarren) gelditu naiz. Enrike III.a Nafarroakoa. Data bateko urtea adierazteko, punturik gabe hobesten da, zenbakiaren ondoren urtea hitza datorrenean salbu. Adibidez: 2017ko urrian hasi nintzen lanean, eta orain 2019. urtean gara. (Interpretazioa bera da mendea, eguna eta abarrekin)
 Anglosaxoniarrek ez beste guztiek, tradizionalki puntua erabili dute milatik gorako zenbakietan zifrak hirunaka banatzeko: 2.372.182. Edonola ere, gaur egun deus ez erabiltzea edo zuriune batez markatzea da zabaltzen ari den ohitura, ISO arauei jarraiki. Euskaltzaindiak ere hori aholkatzen du testu zientifikoetan.
 Anglosaxoniarrek zenbaki osoak eta dezimalak banatzeko erabiltzen dituzte: 3.141592

Erreferentziak

Kanpo estekak 

Puntuazio zeinuak